b'\n_START_ARTICLE_\nDona amb barret blanc (Pablo Picasso)\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nPaul Guillaume va adquirir aquest quadre l\'any 1929. La identitat de la model no se sap del cert. Michel Hoog recorda que "Picasso va representar diverses vegades aquesta dona (el rostre de la qual evoca vagament el de la seua muller Olga Khokhlova) amb el mateix barret, sola o b\xc3\xa9 amb una altra dona amb capell."\n_START_SECTION_\nDescripci\xc3\xb3\n_START_PARAGRAPH_\nPicasso va pintar aquesta dona amb el mateix barret diverses vegades. En aquesta versi\xc3\xb3, la model est\xc3\xa0 asseguda, amb el colze recolzat al respatller de la cadira, mentre que l\'altra m\xc3\xa0 descansa delicadament sobre el seu genoll. El seu rostre (suau i potent) ofereix la imatge d\'una persona immersa en els seus pensaments._NEWLINE_Una certa monumentalitat en aquesta dona recorda les Banyistes, pintades en els mateixos anys. Igualment t\xc3\xa9 d\'aquelles figures la immobilitat i la mateixa mirada fixa i absent. Per\xc3\xb2 ac\xc3\xad la paleta \xc3\xa9s m\xc3\xa9s clara i acolorida. El blau de la brusa, el blanc de la faldilla i el vermell del respatller componen al mig de la tela un motiu tricolor i se suavitzen amb tocs de grisos i marrons, donant al conjunt l\'aspecte d\'un gran past\xc3\xads amb colors apagats. La pinzellada \xc3\xa9s aparent en l\'execuci\xc3\xb3 del fons i en la dels plecs esquem\xc3\xa0tics de la faldilla, i els modelats estan simplificats, excepte en el rostre, tractat amb m\xc3\xa9s finesa._NEWLINE_Hi ha diverses influ\xc3\xa8ncies evidents en aquesta pintura: els individus pensarosos de Jean-Fran\xc3\xa7ois Millet i la pintura de Corot (Picasso posse\xc3\xafa un quadre d\'aquest darrer, Dona italiana asseguda). En tota l\'obra de Picasso, l\'obra m\xc3\xa9s propera a aquesta Dona amb barret blanc \xc3\xa9s un gran dibuix de la col\xc2\xb7lecci\xc3\xb3 Marina Picasso en qu\xc3\xa8 una dona subjecta un llibre amb la seua m\xc3\xa0 esquerra: Dona amb llibre d\'oraci\xc3\xb3.'